Komisijos direktyva 95/56/EB
1995 m. lapkričio 8 d.
derinanti su technikos pažanga Tarybos direktyvą 74/61/EEB dėl motorinių transporto priemonių sergėjimo įtaisų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač jos 100a straipsnį,
atsižvelgdama į 1970 m. vasario 6 d. Tarybos direktyvą 70/156/EEB dėl motorinių transporto priemonių ir jų priekabų tipo patvirtinimo [1] su paskutiniais pakeitimais, padarytais Komisijos direktyva 93/81/EEB [2], ypač jos 13 straipsnio 2 dalį,
atsižvelgdama į 1973 m. gruodžio 17 d. Tarybos direktyvą 74/61/EEB dėl valstybių narių įstatymų, reglamentuojančių motorinių transporto priemonių sergėjimo įtaisus, suderinimo [3], ypač jos 5 straipsnį,
kadangi Direktyva 74/61/EEB - tai EEB tipo patvirtinimo tvarkos, kuri buvo nustatyta Tarybos direktyva 70/156/EEB, viena iš atskirųjų direktyvų; kadangi dėl to Direktyvoje 70/156/EEB nustatytos transporto priemonės sistemų, sudėtinių dalių ir atskirųjų techninių mazgų nuostatos taikomos šiai direktyvai;
kadangi, siekiant, kad tipo patvirtinimą būtų galima kompiuterizuoti, pirmiausia Direktyvos 70/156/EEB 3 straipsnio 4 dalyje ir 4 straipsnio 3 dalyje nustatyta, jog kiekviena atskiroji direktyva turėtų pridėtą informacinį dokumentą, kuriame būtų pateikti jos I priedo atitinkami punktai ir taip pat pagal tos direktyvos VI priedą parengtą tipo patvirtinimo liudijimą;
kadangi atsižvelgiant į įgytą patirtį ir šiuolaikinę mokslo bei technikos pažangą, ypač Jungtinių Tautų Organizacijos Europos ekonominės komisijos atitinkamas taisykles, dabar tikslinga pritaikyti pirmiau minėtų įtaisų reikalavimus prie pastarųjų pridedant transporto priemonių apsauginių signalizacijos sistemų ir sergėjimo įtaisų reikalavimus;
kadangi įspėjamosios signalizacijos įtaiso garsinį signalą gali skleisti garsinės signalizacijos įtaisas kaip nustatyta Tarybos direktyva 70/388/EEB [4];
kadangi kitų priemonių, pvz., susijusių su durų ir bagažinės rakinimu, bus imtasi vėliau, siekiant, kad būtų patobulinti sergėjimo įtaisai; kadangi, inter alia, šios direktyvos nuostatos netrukus turėtų būti dar kartą išnagrinėtos, siekiant, kad jos būtų dar labiau patobulintos, be kita ko, imtos taikyti kitoms transporto priemonėms; kadangi ne vėliau kaip 1996 m. gruodžio mėn. Komisija apie šiuos klausimus parengs ataskaitą, prie kurios, jeigu būtina, pateiks naujus pasiūlymus;
kadangi šios direktyvos nuostatos atitinka Direktyva 70/156/EEB įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyva 74/61/EEB iš dalies keičiama taip:
- 1 straipsnyje "…, su kėbulu arba be jo,…" keičiama "…, užbaigta arba neužbaigta,…" ir "… bėgiais važiuojančias transporto priemones, žemės ūkio traktorius ir mechanizmus, taip pat statybos įrenginius." keičiama "… bėgiais važiuojančias transporto priemones ir žemės ūkio bei miško ūkio traktorius ir visas savaeiges mašinas.",
- 2 ir 3 straipsniuose "I priede" keičiama "atitinkamuose prieduose",
- 4 straipsnyje "I priedo 2.2 punkte" keičiama "atitinkamuose prieduose",
- 5 straipsnyje "I ir II priedų" keičiama "priedų".
2. Prieš priedus pridedamas priedų sąrašas ir Direktyvos 74/61/EEB priedų sąrašas keičiamas šios direktyvos priedais.
2 straipsnis
1. Nuo 1996 m. gegužės 1 d. valstybės narės negali:
- motorinės transporto sergėjimo įtaiso arba transporto priemonės apsauginės signalizacijos sistemos tipui atsisakyti suteikti EEB tipo patvirtinimą arba nacionalinį tipo patvirtinimą, arba
- uždrausti registruoti, parduoti arba pradėti eksploatuoti transporto priemonių arba parduoti ar pradėti eksploatuoti sergėjimo įtaisų arba apsauginių sistemų,
dėl priežasčių, susijusių su motorinių transporto priemonių sergėjimo įtaisais, jeigu pastarieji atitinka Direktyvos 74/61/EEB su pakeitimais, padarytais šia direktyva, reikalavimus.
2. Nuo 1997 m. sausio 1 d. valstybės narės:
- nebesuteikia EEB tipo patvirtinimo, ir
- gali atsisakyti suteikti nacionalinį tipo patvirtinimą,
transporto priemonės tipui dėl priežasčių, susijusių su motorinių transporto priemonių sergėjimo įtaisais, ar užkertančių kelią neteisėtai eksploatuoti transporto priemonę prietaisų arba transporto priemonės apsauginės signalizacijos sistemos tipui, jeigu nesilaikoma Direktyvos 74/61/EEB su pakeitimais, padarytais šia direktyva, reikalavimų.
3. Nuo 1998 m. spalio 1 d. valstybės narės:
- laiko, kad pagal Direktyvos 70/156/EEB nuostatas su naujomis transporto priemonėmis išduodami atitikties liudijimai nebegalioja tos direktyvos 7 straipsnio 1 dalyje nustatytiems tikslams, ir
- gali atsisakyti registruoti, parduoti ir pradėti eksploatuoti naujas transporto priemones, su kuriomis nepateiktas pagal Direktyvą 70/156/EEB parengtas atitikties liudijimas,
- gali atsisakyti parduoti ir pradėti eksploatuoti užkertančius kelią neteisėtai eksploatuoti transporto priemonę naujus prietaisus arba transporto priemonės naujas apsauginės signalizacijos sistemas,
dėl priežasčių, susijusių su motorinių transporto priemonių sergėjimo įtaisais, jeigu nesilaikoma Direktyvos 74/61/EEB su pakeitimais, padarytais šia direktyva, reikalavimų.
4. Sudėtine dalimi arba atskiruoju techniniu mazgu laikomų užkertančių kelią neteisėtai eksploatuoti transporto priemonę prietaisų ir transporto priemonių apsauginių signalizacijos sistemų šia direktyva nustatyti reikalavimai nuo 1998 m. spalio 1 d. taikomi Direktyvos 70/156/EEB 7 straipsnio 2 dalyje nurodytiems tikslams.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1996 m. gegužės 1 d., įgyvendina šia direktyvą. Apie tai jos nedelsdamos praneša Komisijai.
2. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1995 m. lapkričio 8 d.